ΓΡΑΠΤΗ ΕΡΩΤΗΣΗ E-1790/98

υποβολή: Viviane Reding (PPE) προς την Επιτροπή

(11 Iουνίου 1998)

Θέμα: Αναβολή της απαγόρευσης της χρησιμοποίησης ζώων σε πειράματα

Εκτιμώντας ότι η οδηγία 93/35/ΕΟΚ(1) προβλέπει την απαγόρευση της χρησιμοποίησης ζώων σε πειράματα στην βιομηχανία καλλυντικών και ορίζει ότι τέτοια πειράματα πρέπει να αντικατασταθούν από εναλλακτικές μεθόδους από 1ης Ιανουαρίου 1998,

ότι ορισμένα κράτη μέλη (Κάτω Χώρες, Γερμανία) έχουν εφαρμόσει αυτήν την απαγόρευση, τα περισσότερα κράτη όμως δεν το έχουν πράξει,

ότι η βιομηχανία καλλυντικών διαθέτει ήδη χιλιάδες ουσίες οι οποίες έχουν δοκιμασθεί σε ζώα,

ότι για τα περισσότερα, συχνά βάρβαρα, πειράματα με ζώντα ζώα υφίστανται εναλλακτικές μέθοδοι δοκιμών, οι οποίες όμως δεν εφαρμόζονται και ότι η έρευνα για νέες εναλλακτικές μεθόδους τυγχάνει ελάχιστης υποστήριξης,

ότι η Επιτροπή δεν έχει αναλάβει ακόμη καμιά πρωτοβουλία σχετικά με την εξαγγελθείσα οδηγία για την απαγόρευση πειραμάτων με ζώα για έτοιμα καλλυντικά προϊόντα,

εγείρεται το ερώτημα γιατί η Επιτροπή αναβάλλει την προβλεπόμενη στην οδηγία για το 1998 απαγόρευση; Θεωρεί η Επιτροπή ότι η εμπορική πολιτική έχει προτεραιότητα έναντι της προστασίας των ζώων; Για ποιούς λόγους η Επιτροπή αναβάλλει επανειλημμένως την λήψη αποφάσεων επί του εν λόγω θέματος;

Απάντηση του κ.Bangemann εξ ονόματος της Επιτροπής

(15 Ιουλίου 1998)

Με την οδηγία της 97/18/EΚ, της 17ης Απριλίου 1997, για τη μετάθεση της ημερομηνίας έναρξης της απαγόρευσης των πειραμάτων σε ζώα με συστατικά ή συνδυασμούς συστατικών καλλυντικών προϊόντων(2), η Επιτροπή μετέθεσε στην 30 ή Ιουνίου 2000 την ημερομηνία 1η Ιανουαρίου 1998, που είχε καθοριστεί στην οδηγία 93/35/ΕΟΚ του Συμβουλίου, της 14ης Ιουνίου 1993, με γνώμονα το στόχο της προστασίας της δημόσιας υγείας και το γεγονός ότι, αν και έχει πράγματι συντελεστεί πρόοδος στην αναζήτηση εναλλακτικών μεθόδων διεξαγωγής πειραμάτων, δεν υπήρχαν ακόμη τότε επιστημονικά έγκυρες εναλλακτικές μέθοδοι, που να αποτελούν αντικείμενο κατευθυντήριων γραμμών του Οργανισμού Οικονομικής Συνεργασίας και Ανάπτυξης (ΟΟΣΑ).

Η οδηγία 97/18/EΚ προβλέπει ότι η μετάθεση της ημερομηνίας δεν εμποδίζει εν τούτοις, οποτεδήποτε είναι δυνατό και ιδίως με την προσφυγή σε δοκιμές διαλογής (screening tests), τη συνέχιση της μείωσης του αριθμού ζώων και του βασανισμού τους και ότι πρέπει να καταβληθεί κάθε δυνατή προσπάθεια για την προώθηση της έρευνας εναλλακτικών μεθόδων, ιδίως σύμφωνα με τις διατάξεις του 4ου προγράμματος-πλαισίου.

Οποιοδήποτε μέτρο σχετικό με την απαγόρευση των δοκιμών σε ζώα και, ειδικότερα, μέτρο νομοθετικού χαρακτήρα, πρέπει επίσης να συμβιβάζεται με τις διεθνείς υποχρεώσεις και με τους κανόνες του διεθνούς εμπορίου, κυρίως τους κανόνες του Παγκόσμιου Οργανισμού Εμπορίου.

Από τον Απρίλιο του 1997, επιτεύχθηκε πρόοδος και επικυρώθηκαν εναλλακτικές μέθοδοι στα πεδία της φωτοτοξικότητας και της διαβρωσιμότητας του δέρματος. Σύμφωνα όμως με το άρθρο 4 παράγραφος 1 στοιχείο θ) της οδηγίας 93/35/EΟΚ, η Επιτροπή οφείλει να συμβουλεύεται την επιστημονική επιτροπή για τα καλλυντικά προϊόντα και τα μη εδώδιμα προϊόντα που προορίζονται για τους καταναλωτές. Όσον αφορά τα τελικά προϊόντα της βιομηχανίας καλλυντικών, οι δοκιμές σε ζώα συνήθως μπορούν να αποφευχθούν, κάτι που ήδη συμβαίνει σε πολύ μεγάλο βαθμό.

Οι εξελίξεις που σημειώθηκαν το 1997 θα περιγράφονται στην ετήσια έκθεση για το 1997 σχετικά με την ανάπτυξη, την επικύρωση και τη νόμιμη αποδοχή μεθόδων που μπορούν να υποκαταστήσουν τα πειράματα σε ζώα στον τομέα των καλλυντικών, την οποία η Επιτροπή θα διαβιβάσει πολύ σύντομα στο Κοινοβούλιο και στο Συμβούλιο.

Η Επιτροπή επιθυμεί να απαγορεύεται η διεξαγωγή δοκιμών σε ζώα στην Κοινότητα χωρίς καθυστέρηση οποτεδήποτε και μόλις αυτό θα είναι εφικτό χωρίς να τίθεται σε κίνδυνο η υγεία του ανθρώπου. Προτίθεται να προτείνει στο Κοινοβούλιο και στο Συμβούλιο τροποποίηση της οδηγίας για τα καλλυντικά προς την κατεύθυνση αυτή.

(1) EE L 151 της 23ης Ιουνίου 1993, σελ.32.

(2) EE L 114 της 1.5.1997.